Stad i ljus

«Stad i ljus» (norsk oversettelse: by i lys) er en svensk slagerballade fra 1988, skrevet av Py Bäckman og fremført av Tommy Körberg. Sangen vant Melodifestivalen 1988 og representerte Sverige i Eurovision Song Contest 1988, der den ble nummer 12 av 21 deltakere.

Bakgrunn

Melodifestivalen 
Låten ble opprinnelig skrevet for Jan Malmsjö, men han takket nei siden Melodifestivalen kolliderte med Malmsjös show på Hamburger Börs i Stockholm. Tommy Körberg hadde imidlertid blitt nektet av det amerikanske skuespillerforbundet å få synge hovedrollen i Björn Ulvaeus, Benny Anderssons og Tim Rices musikal Chess på Broadway. Körberg hørte på «Stad i ljus» flere ganger og bestemte seg til slutt for å stille opp i konkurransen. Körberg hadde tidligere vunnet Melodifestivalen i 1969 med sangen «Judy, min vän».

«Stad i ljus» vant Melodifestivalen og gikk rett til topps på Svensktoppen 17. april 1988 der den ble liggende i ni uker. Sangen ble også gitt ut som singel samme år og endte på en åttendeplass på den svenske singellisten. Den var også førstesporet på albumet ...är... fra 1988.

Eurovision Song Contest
Som vinner av Melodifestivalen ble sangen Sveriges bidrag i Eurovision Song Contest 1988 i Dublin. Dette var andre gang Körberg representerte Sverige i konkurransen, første gang var i 1969. Anders Berglund var dirigent, og med på scenen var Urban Agnas som spilte pikkolotrompet. Körberg ble imidlertid syk like før finalen 30. april 1988 og var så dårlig at han måtte stå over flere prøver. Under generalprøven måtte låtskriveren selv, Py Bäckman, stille på scenen og fremføre sangen.

Under direktesendingen slet Körberg på et par av de høye tonene, men fremføringen gikk ellers uten problemer. Tross et favorittstempel i dagene før finalen, endte sangen på delt tolvteplass av 21 deltakere. Sangen fikk 52 poeng – hvorav 12 kom fra den norske juryen. Den nabovennlige poenggivingen fikk programleder Pat Kenny til sarkastisk å bemerke: «And you are to be commended by the Swedes for your neighbourly gesture» (og dere skal berømmes av svenskene for deres nabovennlige gest).

Andre innspillinger og versjoner

 Låtskriveren Py Bäckman spilte låten inn på sitt eget album Sånger från jorden till himmelen 2008.
 I 1989 ga Gunnar Bunker ut en versjon av sangen på sitt selvtitulerte musikkalbum.
 Sangeren Sofia Källgren har spilt inn låten med en alternativ tekst, kalt Sprid ditt ljus, på en juleplate i 1996.
 Under Melodifestivalen 2010 fremførte Timo Räisänen en versjon av låten.
 «Stad i ljus» inngår også i det svenske salmebok-tillegget Psalmer i 2000-talet, som ble tatt i bruk 14. mai 2006.
 Sangen har også blitt en fast tradisjon på flere studentavslutningsfester i Sverige, og Wilska Kompani i Skaraborgs regiment i det svenske forsvaret synger den også ved flere anledninger.

Sporliste

Medvirkende 

 Tommy Körberg – vokal
 Py Bäckman – tekst og musikk
 Dan Hylander – engelsk tekst
 Mats Wester, Stefan Nilsson  – arrangement 
 Stefan Nilsson – dirigent og produsent
 Hovkapellet – strykere
 Urban Agnas – trompet

Listeplasseringer

Referanser 

Svenske sanger
Sveriges bidrag i Eurovision Song Contest
Sanger fra 1988
Vinnere av Melodifestivalen